Тарихты білмей тұрып қазіргінің қадіріне жету, болашақты болжау қиын дейтін ғылымның өз қағидасы бар. Өміріміздің даму барысын дұрыс түсініп, ғылымның бүгіні мен ертеңін танып, бағдарлап отыруда ғылым тарихы маңызды орын алады. Расында адамзаттың жинақталған материалдық байлықтары қандай ұшан теңіз болса, оның рухани байлығының қоры да сондай көп. Бұлардың бәрі- баршаға бірдей ортақ қазына.

 Осы кездегі өркені өскен сан салалы ғылым мен мәдениетті жасауға талай елдің, талай ұрпақтың таңдаулы өкілдері қатысты. Орта ғасырларда адамзат білімінің молайып, ақыл-парасатының жетілуіне орасан зор еңбек сіңірген ғұламаларының бірі- қазақ топырағынан шыққан данышпан перзент Әбунасыр әл- Фараби (870-950) болды.

 Шығыстың ұлы ойшылы Әбу Нәсір әл-Фарабидің шығармашылығын бүкіл әлем жоғары бағалайды.Әбу Нәсір Мұхаммед Ибн Мұхаммед ибн Ұзлақ ибн Тархан әл-Фараби ат-Түрки-ұлы ғылым, энциклопедист,ислам философиясының жарық жұлдызы, әлемдік философияның көрнекті өкілі, Аристотельден кейінгі Екінші Ұстаз. Мәдениеттің ең алдымен Шығыс және Орталық Азия халықтарының түркі және қазақ мәдениетінің дамуына оның тигізген ықпалы жан-жақты болды.Әл-Фарабидің баға жетпес мұрасы Шығыс және Батыс мәдениеттерінің сабақтастығы мен өзара түсіністігінің лайықты белгісіне айналды.

 Фараби және оның шәкірттерінің ғылым мен мәдениетті дамытудағы орнын анықтау, ғылыми мұраларын мұқият зерттеу өте үлкен маңызды жұмыс. Бұл жағдайды білімпаздар өте ертеден-ақ аңғарған сияқты. Сондықтан да болуы керек, дүние жүзінің әр түрлі халықтарынан шыққан оқымыстылар Фараби мұраларын мың жыл бойы зерттеп келеді.

 Қазақстан ғалымдары да бұл салада біраз жұмыстар істеді. Орыс және қазақ тілдерінде Фарабидің философиялық және әлеуметтік- этикалық трактаттарының жинақтары, орыс тілінде математикалық, тарихи-философиялық, логикалық, жаратылыстану – ғылыми еңбектері, «Птолемейдің «Алмагестіне» түсініктемелері» жарық көрді. Ғұламаның философиялық, ғылыми еңбектерін зерттеуді, түсіндіруді, насихаттауды нысана еткен көптеген ғылыми-зерттеу монографиялар, кітаптар, көркем әдеби туындылар басылып шықты.

Мәдени жаңару үдерісі жүріп жатқан қазіргі кезеңде “өркениеттер арақатынасында төңкеріс болып, Шығыстың өркениеттің алтын бесігі, Европа қайта өрлеуінің негізі болғандығы мойындалып, Әл-Фараби, Ибн Сина, Ибн Халдун, Ибн Рушдтардың европа философиясына қосқан үлесі баса көрсетілгенімен” , Фараби еңбектерінің әлі де ашылмаған қырлары көп. Мұның бір бөлігіне көптеген тарихи талдаулар дәлел. Демек, біздің есімін мақтан тұтар даңқты жерлесіміз Әбу Насыр әл-Фараби жайлы зерттеулердің арнасы келер күндерде де ортаймақ емес.

Шығыс әмірлерінің бірі әл-Фарабиді сарайына арнайы шақырып, мынандай сауал қояды: – Уа, Екінші ұстаз, менің мемлекетімнің болашағы қандай күйде болмақ? Болжалыңды естігім келеді, − дейді. Сонда әл-Фараби: – Еліңнің болашағын білгің келсе, маған жастарыңды көрсет, содан соң мен саған айтып берейін, − деген екен. Сөзімізді қорытындылай келе Әл- фраби еңбектері сан ғасырлар бойы зертеліп, біздің заманымызға жетті. Осы мәдени мұраны талдап, іріктей білу, оны қастерлеп бағалай білу, халыққа жеткізу- кейінгі ұрпақтың абыройлы міндеті.